b'\n_START_ARTICLE_\nNealkoholna ma\xc5\xa1\xc4\x8dobna jetrna bolezen\n_START_SECTION_\nZnaki in simptomi\n_START_PARAGRAPH_\nVe\xc4\x8dina ljudi ima le blage simptome ali pa so povsem brez njih. Bolnik lahko to\xc5\xbei zaradi utrujenosti in neprijetnega ob\xc4\x8dutka v zgornjem desnem kvadrantu trebuha. Zlatenica je redka, lahko pa se pojavi v blagi obliki. Ve\xc4\x8dino primerov bolezni diagnosticirajo po rutinskih krvnih pregledih, ki poka\xc5\xbeejo nenormalne teste jetrne funkcije. Kadar posameznik dnevno zau\xc5\xbeije ve\xc4\x8d kot 20 gramov alkohola (okoli 25 ml \xc4\x8distega alkohola), po definiciji ne moremo govoriti o nealkoholni jetrni bolezni._NEWLINE_NAFLD je povezan z nastankom neodzivnosti na inzulin in presnovnega sindroma (debelost, kombinirana hiperlipidemija, sladkorna bolezen tipa 2 in povi\xc5\xa1an krvni tlak).\n_START_SECTION_\nVzroki\n_START_PARAGRAPH_\nStrokovnjaki ne vedo natan\xc4\x8dno, zakaj pri nekaterih posameznikih pride do kopi\xc4\x8denja ma\xc5\xa1\xc4\x8dob v jetrih in pri drugih ne. Prav tako ni pojasnjeno, zakaj dolo\xc4\x8deni bolniki z zama\xc5\xa1\xc4\x8denostjo jeter razvijejo vnetje, ki lahko vodi v cirozo. Nastanek nealkoholne ma\xc5\xa1\xc4\x8dobne jetrne bolezni in posledi\xc4\x8dno nealkoholnega steatohepatitisa je povezan s prekomerno telesno maso, odpornostjo na inzulin (pri \xc4\x8demer celice ne morejo privzeti ustreznih koli\xc4\x8din krvnega sladkorja kljub prisotnosti inzulina), hiperglikemijo (ki ka\xc5\xbee na moteno toleranco za glukozo ali \xc5\xbee razvito sladkorno bolezen tipa 2) in povi\xc5\xa1ane vrednosti ma\xc5\xa1\xc4\x8dob, zlasti trigliceridov, v krvi. Dejavnika tveganja sta tudi starost in kajenje. Se pa lahko bolezen pojavi tudi pri posameznikih brez znanih dejavnikov tveganja, vklju\xc4\x8dno z otroki.\n_START_SECTION_\nSladkane brezalkoholne pija\xc4\x8de\n_START_PARAGRAPH_\nSladkane brezalkoholne pija\xc4\x8de povezujejo z nastankom nealkoholne ma\xc5\xa1\xc4\x8dobne jetrne bolezni zaradi njihove visoke vsebnosti fruktoze, bodisi v obliki koruznega sirupa z visokim dele\xc5\xbeem fruktoze ali njegovega presnovka glukoze. Visoke koli\xc4\x8dine fruktoze lahko pove\xc4\x8dajo nalaganje ma\xc5\xa1\xc4\x8dob v notranjih organih.\n_START_SECTION_\nZdravljenje bolezni\n_START_PARAGRAPH_\nNa voljo ni specifi\xc4\x8dnih zdravil za zdravljenje nealkoholne ma\xc5\xa1\xc4\x8dobne jetrne bolezni. Nekatere raziskave so pokazale, da lahko potek bolezni ubla\xc5\xbeijo zdrava prehrana, telesna dejavnost in zdravila za zdravljenje sladkorne bolezni. Na splo\xc5\xa1no se priporo\xc4\x8da izogibati dejavnikom tveganja, ki so povezani s presnovnim sindromom, ter zmanj\xc5\xa1anje u\xc5\xbeivanja alkoholnih pija\xc4\x8d. \xc5\xa0tevilna zdravila so izkazala izbolj\xc5\xa1anje biolo\xc5\xa1kih ozna\xc4\x8devalcev bolezni, kot je na primer raven alanin-transaminaze, vendar ve\xc4\x8dina med njimi ni zmanj\xc5\xa1ala histolo\xc5\xa1ke po\xc5\xa1kodbe jeter oziroma izbolj\xc5\xa1ala klini\xc4\x8dnih izidov bolezni._NEWLINE_V pomo\xc4\x8d je lahko bariatri\xc4\x8dni poseg.'